Demisie din PMP, după rezultatele alegerilor prezidențiale. Pe cine a pierdut Elena Udrea

La doar două zile de la alegerile prezidențiale, unde Elena Udrea a ratat locul al treilea, un prim susținător își anunță mutarea în altă tabără politică.

Este vorba despre senatorul PMP Ciprian Rogojan, care face parte din trupa Sistem, care a demisionat din partid și s-a înscris în tabăra puterii, la UNPR.

„Senatorul independent Mihai Ciprian Rogojan s-a înscris astăzi în Uniunea Națională pentru Progresul României. Domnul Rogojan a fost ales senator în colegiul uninominal nr. 1 din Circumscripția electorală nr.26 Maramureș. Parlamentarul UNPR va activa în grupul Partidului Social Democrat”, se arată într-un comunicat de presă remis gândul.

În așteptarea primelor rezultate după primul tur al alegerilor prezidențiale, la sediul PMP s-a aflat și Ciprian Rogojan. Acesta s-a alăturat grupării Elenei Udrea în ianuarie 2014, după ce a demisionat din PDL.